
			Om forfatteren:

			Einar Øverenget har Dr.grad i filosofi og har arbeidet med etikk i praksis i snart femten år. Han har spesielt arbeidet med etisk refleksjon som verktøy for å bygge gode fellesskap, og i denne boken sammenfatter han sine erfaringer.

			Øverenget har tidligere gitt ut en rekke bøker, blant annet Å bli sin egen venn (2005), Lykkens filosofi (2006), Hva er lykke? (paperback, 2008), Livets øyeblikk (2007) og Hemmeligheter (2009).

		

	
		
			Om boken:

			Etikk handler om de valgene vi tar og hva vi gjør eller ikke gjør, hver dag, hele tiden.

			I denne boken får du presentert noen av etikkens begreper, fallgruver og perspektiver som kan være klargjørende når vi skal ta beslutninger. Du får også konkrete og anvendbare etikkverktøy som kan brukes i møte med problemer og dilemmaer – det være seg på jobben eller ellers.

		

	
		
			Tilbakemeldinger vedrørende denne boken 

			kan sendes til ebok@aschehoug.no 

			© 2013 H. Aschehoug & Co. (W. Nygaard), Oslo

			Forord

			Denne boken er et resultat av tanker jeg har gjort meg gjennom snart femten års arbeid med etikk i praksis. I det private. I det offentlige. I organisasjoner og i frivillig sektor. Med ledere og medarbeidere. Innenfor landets grenser og utenfor. 

			Jeg er overbevist om at systematisk etisk refleksjon er en forutsetning for å bygge gode fellesskap som evner å legge til rette for utvikling, men det skjer ikke av seg selv. For å få til det er det viktig at 

			
					Mennesker ser seg selv og andre som ansvarlige for sine handlinger.

					Mennesker utfordrer egne og andres beveggrunner: Hvorfor ønsker jeg å gjøre nettopp dette? Hvorfor ønsker du det?

					Mennesker styrer unna begrunnelser som fritar den enkelte for ansvar. Det er alltid individer som handler.

					Mennesker er villige til å begrunne sine handlinger med utgangspunkt i noen grunnleggende etiske prinsipper.

					Bokens fire kapitler tar for seg hver av disse fire faktorene i tur og orden.

					Mitt håp og min motivasjon er at denne boken kan hjelpe mennesker til å arbeide systematisk med etisk refleksjon. Lykke til med arbeidet!

